钦定古今图书集成/明伦汇编/氏族典/第548卷 > 《廖用贤尚友录》 > 汲黯
## 钦定古今图书集成/明伦汇编/氏族典/第548卷 > 《廖用贤尚友录》 > 汲黯

按《汉书汲黯传》：“黯字长孺，濮阳人。其先有宠于古卫
君，至黯十一世为卿大夫。以父任，孝景时为太子洗
马，以严见惮。武帝即位，为谒者。河内失火，使黯往视，
还报曰：‘家人失火，比屋延烧，不足忧。臣过河内，贫人
伤水旱，父子相食。谨以便宜持节发粟以赈贫民，请
伏矫制罪’。上贤而释之。迁荥阳令。称疾归，召为中大”
夫，以数切谏。迁东海太守。学黄《老》言，治官，民好清静。
病卧不出，东海大治。召为主爵都尉，列于九卿。性倨
少礼，好游侠，任气节。公孙弘疾之，以右内史多贵人
宗室，难治，请徙黯右内史。数岁，官事不废。后坐小法
赦免。数年，召拜淮阳太守，十岁卒。